6.

i) Inspektioner foretages på en sådan måde, at de er til mindst mulig gene og ulejlighed for fartøjet, dets aktiviteter og dets fangst. Inspektionen må højst vare i tre timer, eller indtil redskabet er halet ind og redskabet og fangsten er inspiceret, hvis dette tager længere tid, men denne tidsbegrænsning gælder ikke i tilfælde af en formodet overtrædelse. Er der forskel mellem fangstoptegnelserne og inspektørens skøn over fangsten om bord på fartøjet, kan inspektøren efterkontrollere beregninger, procedurer og den dokumentation, der er benyttet til at fastslå fangstresumeerne fra det regulerede område og fangsten om bord på fartøjet; inspektøren forlader derpå fartøjet senest en time efter afslutningen af den oprindelige inspektion. Inspektøren begrænser sine undersøgelser til konstatering af kendsgerninger i forbindelse med overholdelsen af de af kommissionens forskrifter, som den kontraherende part, som det inspicerede fartøj henhører under, ikke har gjort indsigelse imod i medfør af konventionens artikel XII. Inspektionen gennemføres under anvendelse af den i bilag V anførte inspektionsrapport. Uanset eventuelle indsigelser mod kvoter, der fremsættes i henhold til konventionens artikel XII, skal inspektører, hvad angår afsnit 15 i bilag V, fra logbogsoptegnelserne for den igangværende fangstrejse opsummere fartøjets fangst i det regulerede område fordelt på arter og afsnit samt notere dette resumé på inspektionsblanketten. Med henblik herpå anses den igangværende fangstrejse for at begynde, når fartøjet sejler ind i det regulerede område, og for at være afsluttet, når fartøjet forlader konventionsområdet (som omfatter de havne, der grænser op til konventionsområdet) for en periode på mere end 20 på hinanden følgende dage. Den igangværende fangstrejse anses ikke for at være afsluttet, så længe fartøjet har fangster fra det regulerede område om bord. Opstår der sprogvanskeligheder, skal inspektøren eller føreren anvende den relevante del af den i bilag IV viste liste på det relevante sprog. Kontraherende parter kan ved brev til sekretariatschefen vælge at lade inspektørerne foretage et resumé af logbogsoptegnelserne for kvoteperioden i stedet for den igangværende fangstrejse af deres fartøjs fangst i det regulerede område fordelt på arter og afsnit og notere dette resumé i afsnit 15 på inspektionsblanketten. Under undersøgelsen kan inspektøren anmode fartøjets fører om den nødvendige assistance. Føreren skal lette inspektørens arbejde. Der kan fremsættes kommentarer til inspektionsrapporten, som skal underskrives af alle de personer, der er foreskrevet på blanketten. En genpart af rapporten gives til fartøjets fører. Den kontraherende part, der inspicerer et fartøj, meddeler skriftligt de nærmere omstændigheder omkring en formodet overtrædelse til de myndigheder, der er udpeget af den kontraherende part, som det inspicerede fartøj henhører under, senest på den arbejdsdag, der følger efter inspektionen, hvis dette er muligt. De kontraherende parter, der inspicerer fartøjer, meddeler for hver kalendermåned via sekretariatschefens kontor en liste over inspicerede fartøjer til de myndigheder, der er udpeget af de kontraherende parter, som de inspicerede fartøjer henhører under. I tilfælde af en formodet overtrædelse eller en forskel mellem fangstoptegnelserne og inspektørens skøn over fangsterne om bord skal en genpart af inspektionsrapporten med tilhørende dokumentation, herunder et ekstra sæt fotografier, snarest muligt efter inspektionsfartøjets tilbagekomst til havnen sendes til de kompetente myndigheder hos den kontraherende part, som det inspicerede fartøj henhører under. I tilfælde af andre inspektionsrapporter fremsendes originalen om muligt inden 30 dage til en myndighed, der er udpeget af den kontraherende part, som det inspicerede fartøj henhører under. En genpart af hver inspektionsrapport sendes også til sekretariatschefen. ii) Uanset eventuelle indsigelser mod kvoter, der fremsættes i henhold til konventionens artikel XII: a) har inspektører bemyndigelse til at inspicere og måle alle fiskeredskaber, der er anbragt på eller i nærheden af arbejdsdækket og klar til brug, samt inspicere og notere skøn over fansten på og under dæk, for så vidt en sådan inspektion og opmåling er nødvendig for at fastslå, om fartøjet overholder kommissionens forskrifter. b) skal fiskeredskaber inspiceres i overensstemmelse med kommissionens forskrifter c) skal det, hvad fangster angår, konstateres, om der er overensstemmelse mellem logbogsangivelserne for det regulerede område og skønnet over fangsterne pr. art om bord i forbindelse med disse angivelser, og forskelle mellem fangstoptegnelserne og inspektørens skøn over fangsterne om bord skal med anførelse af procenter angives i afsnit 18 i inspektionsrapporten (kommentarafsnittet) d) kan inspektører også kontrollere, at optegnelser for hele kvoteperioden indtil inspektionsdatoen, er om bord på fartøjet i overensstemmelse med NAFO's bevarelses- og håndhævelsesforskrifter del 1 C.2 (b) (iii). iii) En inspektør har bemyndigelse til at undersøge fangster, redskaber og ethvert dokument, som inspektøren finder nødvendigt for at kontrollere, om kommissionens forskrifter overholdes. Konstateres en formodet overtrædelse af forskrifterne: — skal inspektøren anføre den formodede overtrædelse i rapporten, underskrive angivelsen og anmode føreren om at medunderskrive — skal inspektøren indføre og underskrive en angivelse i logbogen eller i et andet relevant dokument af datoen og stedet for samt typen af den konstaterede formodede overtrædelse. Inspektøren kan udarbejde en genpart af alle vigtige angivelser i et sådant dokument og skal anmode fartøjets fører om på hver enkelt side i genparten skriftligt at bekræfte, at det er en nøjagtig genpart af de pågældende angivelser — skal inspektøren have uindskrænket mulighed for at dokumentere den formodede overtrædelse med fotografier af det pågældende fartøjs redskaber eller fangst, idet et ekstra sæt fotografier i så fald overgives til fartøjets fører og vedlægges den rapport, der sendes til en kompetent myndighed hos den kontraherende part, som det inspicerede fartøj henhører under. iv) Konstaterer en inspektør en formodet overtrædelse af forskrifter med forbud mod: a) fiskeri i et lukket område eller fiskeri med redskaber, der er forbudt i et bestemt område b) fiskeri efter bestande eller arter efter den dato, hvorpå den kontraherende part, som det inspicerede fartøj henhører under, har meddelt sekretariatschefen, at den pågældende parts fartøjer ville ophøre med direkte fiskeri efter disse bestande eller arter, og c) fiskeri på en kvote for »øvrige« uden forudgående meddelelse herom til sekretariatschefen eller mere end syv arbejdsdage efter at den kontraherende part, som det inspicerede fartøj henhører under, har fået meddelelse fra sekretariatschefen om, at fiskeri efter den pågældende bestand eller art under en kvote for »øvrige« skulle ophøre. skal inspektøren for at gøre det lettere for den kontraherende part at træffe forholdsregler over for den formodede overtrædelse omgående søge at komme i forbindelse med en inspektør fra den kontraherende part, som det inspicerede fartøj henhører under, der vides at befinde sig i nærheden, eller med den myndighed, der er udpeget i overensstemmelse med punkt 3 ovenfor. Føreren af det inspicerede fartøj skal stille fartøjets radioudstyr og -operatør til rådighed, hvis der skal sendes og modtages meddelelser i dette øjemed. På inspektørens anmodning skal føreren ophøre med alt fiskeri, som efter inspektørens opfattelse er i strid med de forskrifter, der er omhandlet i litra a) til c) ovenfor. I mellemtiden skal inspektøren afslutte inspektionen, og hvis han ikke inden for en rimelig frist kan komme i forbindelse med en inspektør eller en myndighed, der er udpeget af den kontraherende part, som det inspicerede fartøj henhører under, skal han forlade det inspicerede fartøj og hurtigst muligt sætte sig i forbindelse med en af disse. Hvis det imidlertid lykkes ham at få forbindelse, mens han befinder sig om bord på det inspicerede fartøj, og under forudsætning af, at inspektøren eller den myndighed, der er udpeget af den kontraherende part, som det inspicerede fartøj henhører under, accepterer det, kan inspektøren forblive om bord. Med en inspektør om bord må fartøjets fører først genoptage fiskeriet, når inspektøren finder det rimeligt godtgjort, enten som følge af de af føreren trufne forholdsregler eller af sin samtale med en inspektør eller en myndighed, der er udpeget af den kontraherende part, som det inspicerede fartøj henhører under, at den formodede overtrædelse ikke vil blive gentaget. v) Den ansvarlige inspektør kan forlange, at fartøjets fører skal fjerne dele af fiskeredskaber, som inspektøren mener har været anvendt i strid med kommissionens forskrifter. Et identifikationsmærke gøres forsvarligt fast til de dele af fangstredskaberne, som inspektøren mener har været anvendt i strid med disse forskrifter, og inspektøren skal angive dette i sin rapport. Redskaberne skal opbevares med det fastgjorte mærke, indtil de er undersøgt af en inspektør eller en myndighed, der er udpeget af den kontraherende part, som det inspicerede fartøj henhører under, idet denne træffer afgørelse om, hvad der derefter skal ske med redskaberne. vi) En inspektør kan forografere fangstredskaberne på en sådan måde, at identifikationsmærket og fangstredskabernes dimensioner er synlige, og de fotograferede genstande anføres i rapporten. Et ekstra sæt fotografier overgives til fartøjets fører.